Halvandet år efter, at 3F vandt 22 mio. kr. til underbetalte arbejdere i danmarkshistoriens største sag, står det klart, at kun 12 mio. kr. er blevet sendt videre til de metromedarbejdere, der i første omgang blev snydt for løn. Resten beholder 3F.

Martin Flink, f. 1978, er journalist på Finans. Martin blev journalist i 2005, men var året inden med til at etablere Allers erhvervssatsning Idag/Industriens Dagblad. I 2006 skiftede han til en stilling som pressekoordinator i Dansk Industri, hvilket i 2009 blev til en lignende stilling hos Copenhagen Capacity, inden han 2011 begyndte på Jyllands-Postens erhvervsredaktion. Her har han stort set siden tiltrædelsen beskæftiget sig med arbejdsmarkeds-, erhvervs- og økonomisk politik.

Jette Aagaard, f. 1982, er journalist i Finans’ gravergruppe. Hun er uddannet journalist fra Syddansk Universitet og har arbejdet med erhvervsjournalistik på Børsen og Berlingske som finansreporter og politisk journalist. I 2013 fik Jette den journalistiske Timbuktu-pris på 100.000 kr. for afsløringen af, at danske pensionsselskaber og kommuner investerede millioner af kroner i statsobligationer fra korrupte regimer i Afrika. I sommeren 2014 begyndte hun i Jyllands-Postens erhvervsgravergruppe. Jette har været gymnast på højt plan og turneret med gymnastikhold på flere kontinenter. Efter et par år som efterskolelærer kan hun desuden synge for på de fleste sange i Højskolesangbogen.

10 mio. kr. er endt i fagforeningen 3F's egen kasse efter en historisk sag om underbetaling på det københavnske metrobyggeri.

For halvandet år siden fik fagforeningen tilkendt 22 mio. kr. i danmarkshistoriens største sag om social dumping. Pengene skulle sendes videre til de af metromedarbejderne, der var blevet snydt for løn af en af metrobyggeriets underleverandører, det italienske firma Cipa. Men kun 12 mio. kr. er sendt videre til de 300 polske, italienske og rumænske byggearbejdere, der ifølge dommen blev snydt for løn igennem to år.

Resten - altså 10 mio. kr. - er røget i 3F's egen kasse, fortæller 3F's forhandlingssekretær, Palle Bisgaard.

»Der har været et åbent tilbud for alle om at melde sig, så man kunne få sin del af pengene, men i denne sag er det ikke lykkedes at udbetale mere end 12 mio. kr,« siger han.

3F's millionsager Siden 2004 har 3F vundet sager om underbetaling af arbejdere for 154 mio. kr.

Kun 42 pct. af pengene - 57 mio. kr. - er blevet betalt til fagforeningen, som så har kunnet sende det videre til de medarbejdere, der er blevet snydt for f.eks. løn. Fra 2004 og til maj 2010 så 3F ikke skyggen af betaling for de arbejdssager, der blev kørt.

Alene på det københavnske metrobyggeri har der de seneste år været fire sager om social dumping, hvor 3F har fået penge til deres medlemmer. I tre afsluttede sager med en samlet efterbetaling på 33 mio. kr. har 3F udbetalt 23 mio. kr. til medlemmer, der er blevet underbetalte for deres arbejde.

Netop nu afventer 3F betaling for endnu en sag om manglende lønbetalinger hos en underleverandør på det københavnske metrobyggeri. Her har 3F indgået et forlig, hvor underleverandøren CNBT skal 19 mio. kr. til fagforeningen. Da næsten alle medarbejdere i denne sag er medlemmer hos 3F, forventer fagforeningen at kunne udbetale alle pengene til de rette ejermænd. Kilde: 3F Kilde: 3F

Det er ikke ulovligt, når millionerne ender i fagforeningens egen kasse. 3F har bl.a. forsøgt at finde medarbejderne med penge til gode via bl.a. opslag på metroarbejdspladserne og opfordret alle berørte til at sprede den gode nyhed. Og selvom 3F længe har haft kassen åben, er spørgsmålet, om indsatsen har været stor nok, påpeger Henning Jørgensen, arbejdsmarkedsforsker ved Aalborg Universitet.

»Metrobyggeriet er en myretue af ansatte, der hele tiden udskiftes. Det er ret mange penge, og man kan derfor diskutere, om det er nok at sætte opslag op og bruge mund-til-mund-metoden i netværk.«

3F har de senere år vundet 52 mio. kr. i fire sager om social dumping på det københavnske metrobyggeri, og fagforeningen håber at kunne udbetale omkring 80 pct. til medlemmer. I Dansk Byggeri kalder adm. direktør Lars Storr-Hansen det »utroligt ærgerligt«, at efterbetalingen ikke når de retmæssige ejere.

»Jeg håber, at de har gjort alt, hvad de overhovedet kunne for at finde dem. Ellers er det moralsk betænkeligt.«

Copenhagen Metro Team, CMT, er hovedentreprenør på metrobyggeriet og har Cipa som underleverandør. Chief Operating Officer Sigurd Nissen-Petersen undrer sig over den lave udbetaling:

»Jeg undrer mig lidt over, at der ikke er blevet udbetalt mere, men det er BJMF's (lokalafdeling under 3F, red.) egen sag, hvordan pengene skal udbetales. Set i lyset af det gennemarbejdede materiale, der blev lagt frem for opmanden, er 12 mio. kr. ikke meget,« siger han.